Proroci u teškim trenucima Izabranog naroda: Ilija

Metodička preporuka za sedmi razred

Katarina Pučar

OŠ KV B.7.1.

Učenik opisuje osnove proročke objave i tumači poziv, poslanje i ulogu starozavjetnih proroka i tumači poruku mesijanskih tekstova.

OŠ KV A.7.2.

Učenik prepoznaje povijesno i geografsko okruženje pojedinih biblijskih knjiga, prepoznaje književnu vrstu i simbolički govor kako bi objasnio značenje biblijskih tekstova i otkrio poruku za svoj život.

OŠ KV A.7.3.

Učenik istražuje temeljne pojmove židovske religije i objašnjava sličnosti i razlike s kršćanstvom kako bi prepoznao temeljne odrednice zajedničke baštine židovstva i kršćanstva.

Osobni i socijalni razvoj

osr A.3.1. Razvija sliku o sebi.

osr A.3.3. Razvija osobne potencijale.

Učiti kako učiti

uku A.3.1. Učenik samostalno traži nove informacije iz različitih izvora, transformira ih u novo znanje i uspješno primjenjuje pri rješavanju problema.

uku A.3.3. Učenik samostalno oblikuje svoje ideje i kreativno pristupa rješavanju problema.

uku A.3.4. Učenik kritički promišlja i vrednuje ideje uz podršku učitelja.

Motivacija

Digitalni zadatak za rješavanje na pametnoj ploči/tabletu/mobitelu može se preuzeti preko poveznice: <https://learningapps.org/watch?v=p1t9g2bha24>

Promatraj detalje na crtežima i preko toga prepoznaj primjere nekih starijih proroka.

Mojsije – izveo Izraelce iz egipatskog ropstva i prenio im Deset Božjih zapovijedi

Samuel – pomazao prve Izraelske kraljeve Šaula i Davida

Natan – prekoravao i upozoravao kralja Davida kada on krši Deset Božjih zapovijedi

Ilija – u teškim trenucima predvodi narod u prinošenju žrtve jedinom pravom Bogu Jahvi

Elizej – naslijedio Iliju nakon što je on na kolima uznesen na nebo

Središnji dio

Učenici gledaju filmsku „najavu“ gradiva – kratak video s detaljima o životu proroka Ilije

S poveznice <https://youtu.be/JUgrwNy-U2M>

Zadatak „Lektira na satu“

Učenici dobivaju biblijski tekst koji moraju pročitati i napraviti predviđene zadatke. Biraju po ključu: najveća ocjena koju mogu dobiti ako točno naprave sve što je isplanirano kod kojeg teksta.

S obzirom da su naši učenici vrlo ambiciozni, postoje dva ponuđena teksta predviđena za rad za ocjenu odličan – mogu birati koji žele analizirati.

Radni listovi se mogu preuzeti s poveznice: <https://bit.ly/IlijaRL>

Za ocjenu dovoljan

Na potoku Keritu (1 Kr 17, 2 – 6)

Upućena mu je riječ Božja ovako: „Idi odavde i kreni na istok i sakrij se na potoku Keritu, koji je nasuprot Jordanu. Pit ćeš iz potoka, a gavranima sam zapovjedio da te ondje hrane.“

Ode on i učini po riječi Božjoj i naseli se na potoku Keritu, nasuprot Jordanu. Gavrani su mu jutrom donosili kruha, a večerom mesa; iz potoka je pio.

Gdje se Ilija nalazi u ovom tekstu?

Kako tamo preživljava?

Događaj podsjeća na Izraelce u pustinji, kada ih u nevolji Bog hrani manom i prepelicama. Što iz ovakvih događa možemo naučiti o tome kakav je Bog?

Za ocjenu dobar

Ilijino uznesenje na nebo 2 Kr 2, 8 – 14

Tada Ilija uze svoj ogrtač, smota ga i udari njime po vodi, a voda se razdijeli na dvije strane. I obojica prijeđoše po suhu. A kad prijeđoše, Ilija će Elizeju: »Traži što da ti još učinim prije nego što budem uznesen ispred tebe!« A Elizej odgovori: »Neka mi u dio padne obilje tvoga duha!« Ilija odgovori: »Mnogo tražiš: ako me budeš vidio kad budem uznesen ispred tebe, bit će ti tako; ako pak ne budeš vidio, neće ti biti.«

I dok su tako išli i razgovarali, gle: ognjena kola i ognjeni konji stadoše među njih i Ilija u vihoru uziđe na nebo. Elizej je gledao i vikao: »Oče moj, oče moj! Kola Izraelova i konjanici njegovi!« I više ga nije vidio. Uze tada svoje haljine i razdera ih nadvoje. I podiže Ilijin plašt, koji bijaše pao s njega, te se vrati i zaustavi se na obali Jordana.

Uze onda Ilijin plašt i udari po vodi govoreći: »Gdje je Jahve, Bog Ilijin?« I kad udari po vodi, ona se razdijeli na dvije strane i Elizej prijeđe.

Čime je Ilija razdijelio vodu?

Kako je Ilija uznesen na nebo na kraju svog života?

Što je Elizej napravio u znak žalosti kada se oprostio od Ilije?

Događaj podsjeća na Mojsija koji razdvaja Crveno more. Što iz ovakvih događaja možemo zaključiti o ljudima koji žive bliski Bogu?

Za ocjenu vrlo dobar

Ilija na Horebu (1 Kr 19, 8 – 13)

Ustao je, jeo i pio. Okrijepljen tom hranom, išao je četrdeset dana i četrdeset noći sve do Božje gore Horeba.

Ondje je ušao u neku špilju i prenoćio u njoj. I gle, eto k njemu riječi Božje: „Što ćeš ti ovdje, Ilija?“

On odgovori: „Revnovao sam gorljivo za Jahvu, Boga nad vojskama, jer su sinovi Izraelovi napustili tvoj Savez, srušili tvoje žrtvenike i pobili mačem tvoje proroke. Ostao sam sam, a oni traže da i meni uzmu život.“

Glas mu reče: „Iziđi i stani u gori pred Bogom. Evo Bog upravo prolazi.“

Pred Bogom je bio silan vihor, tako snažan da je drobio brda i lomio hridi, ali Bog nije bio u olujnom vihoru; poslije olujnog vihora bio je potres, ali Bog nije bio u potresu; a poslije potresa bio je oganj, ali Bog nije bio u ognju; poslije ognja šapat laganog i blagog lahora. Kad je to čuo Ilija, zakri lice plaštem, iziđe i stane na ulazu u pećinu.

Tada mu progovori glas i reče: „Što ćeš ovdje, Ilija?“

Gdje se Ilija smjesti kada dođe na brdo Horeb?

Zašto se Ilija skriva na Horebu, čega se boji?

U koja tri prirodna elementa koje Ilija vidi na Horebu nema Boga?

U čemu Ilija prepozna Boga na Horebu?

Na Horebu je i Mojsije vidio Boga u obliku gorućeg grma i isto kao i Ilija skrivao od njega lice. Objasni što iz ovakvih događaja možemo zaključiti o tome kako se čovjek osjeća u neposrednoj Božjoj blizini.

Za ocjenu odličan

Ilija i udovica iz Sarfate

Ali poslije nekog vremena presuši potok, jer nije bilo kiše u svoj zemlji. Tada Iliji dođe riječ Božja: »Ustani, idi u Sarfatu Sidonsku i ondje ostani. Evo, ondje sam zapovjedio jednoj udovici da te hrani.«

Ustade on i krenu u Sarfatu. Kada je stigao do gradskih vrata, neka je udovica onuda skupljala drva. On joj se obrati i reče: »Donesi mi malo vode u vrču da pijem!« Kad je pošla da donese, on viknu za njom i reče joj: »Donesi mi i malo kruha u ruci!« Ona odgovori: »Živoga mi Jahve, tvoga Boga, ja nemam pečena kruha, nemam do pregršti brašna u ćupu i malo ulja u vrču. I evo kupim drva, pa ću otići i ono pripremiti sebi i svome sinu da pojedemo i da umremo.«

Ali joj Ilija reče: »Ništa se ne boj. Idi i uradi kako si rekla; samo najprije umijesi meni kolačić, pa mi donesi; a onda zgotovi za sebe i za svoga sina. Jer ovako govori Bog Izraelov: ‘U ćupu neće brašna nestati ni vrč se s uljem neće isprazniti sve dokle Bog ne pusti da kiša padne na zemlju.’«

Ode ona i učini kako je rekao Ilija; i za mnoge dane imadoše jela, ona, on i njen sin. Brašno se iz ćupa nije potrošilo i u vrču nije nestalo ulja, po riječi koju je Jahve rekao preko svoga sluge Ilije.

Poslije ovih događaja razbolio se sin domaćičin i bolest se njegova jako pogoršala, tako te u njemu nije ostalo daha. Tada ona reče Iliji: »Što ja imam s tobom, čovječe Božji? Zar si došao k meni da me podsjetiš na moj grijeh i da mi usmrtiš sina?« On joj reče: »Daj mi svoga sina« Tada ga uze iz njezina naručja, odnese ga u gornju sobu gdje je stanovao i položi ga na svoju postelju. Tada zavapi Jahvi i reče: »Jahve, Bože moj, zar zaista želiš udovicu koja me ugostila uvaliti u tugu umorivši joj sina?« Zatim se tri puta pružio nad dječakom zazivajući Jahvu: »Jahve, Bože, učini da se u ovo dijete vrati duša njegova!« Jahve je uslišio molbu Ilijinu, u dijete se vratila duša i ono oživje. Ilija ga uze, siđe iz gornje sobe u kuću i dade ga njegovoj materi. I reče Ilija: »Evo, tvoj sin živi!« Žena mu reče: »Sada znam da si ti čovjek Božji i da je riječ Jahvina u tvojim ustima istinita!«

1 Kr 17, 7 – 24

Što Ilija traži kao pomoć od udovice?

Gdje je Ilija stanovao u kući kod udovice?

Sjeti se kako su živjele žene u to doba i objasni zašto je udovica na rubu gladi?

Kako udovica tumači bolest svoga sina?

Zašto udovica počne vjerovati da je Ilija čovjek Božji?

Objasni na koji biblijski lik Ilija podsjeća u događaju oživljavanja dječaka?

Za ocjenu odličan

Žrtva na Karmelu (1 Kr 18, 20 – 31; 36 - 39)

Ahab (kralj) pozva sve sinove Izraelove i sakupi proroke na gori Karmelu. Ilija pristupi svemu narodu i reče: »Dokle ćete hramati na obje strane? Ako je Jahve Bog, slijedite ga; ako je Baal, slijedite njega.« A narod mu nije ništa odgovorio.

Ilija nastavi: »Ja sam još jedini ostao kao prorok Jahvin, a Baalovih je proroka četiri stotine i pedeset. Dajte nam dva junca. Neka oni izaberu sebi jednoga, neka ga sasijeku i stave na drva, ali neka ne podmeću ognja. Ja ću spremiti drugoga junca i neću podmetati ognja. Vi zazovite ime svoga boga, a ja ću zazvati ime Jahvino: bog koji odgovori ognjem pravi je Bog.« Sav narod odgovori: »Dobro!«

Potom reče Ilija prorocima Baalovim: »Izaberite sebi jednoga junca i počnite, jer vas je mnogo više. Zazovite ime svoga boga, ali ne stavljajte ognja.«

Oni uzeše junca koji je njima pripao i pripremiše ga. Zazivali su ime Baalovo od jutra do podne govoreći: »O Baale, usliši nas!« Ali nije bilo ni glasa ni odgovora. I skakahu i prigibahu koljena pred žrtvenikom koji su načinili.

U podne im se Ilija naruga i reče: »Glasnije vičite, jer on je bog; zauzet je, ili ima posla, ili je na putu; možda spava pa ga treba probuditi!« A oni okrenuše vikati još glasnije i parati se noževima i sulicama, kako je u njih običaj, sve dok ih nije oblila krv. Kad je prošlo podne, pali su u bunilo i bjesnjeli sve dok nije bilo vrijeme da se prinese žrtva; ali nije bilo nikakva glasa ni odgovora niti znaka da ih tkogod sluša.

Tada Ilija reče svemu narodu: »Priđite k meni!« I sav mu narod pristupi. On popravi žrtvenik Jahvin koji bijaše srušen.

Kad bijaše vrijeme da se prinese žrtva, pristupi prorok Ilija i reče: »Jahve, Bože Abrahamov, Izakov i Izraelov, objavi danas da si ti Bog u Izraelu, da sam ja sluga tvoj i da sam po zapovijedi tvojoj učinio sve ovo. Usliši me, Jahve; usliši me, da bi sav ovaj narod znao da si ti, Jahve, Bog i da ćeš ti obratiti njihova srca.«

I oganj Jahvin pade i proguta paljenicu i drva, kamenje i prašinu, čak i vodu u jarku isuši. Sav narod se uplaši, ljudi padoše ničice i rekoše: »Jahve je Bog! Jahve je Bog!«

Što je žrtva koja se prinosi u ovom događaju?

Kako narod reagira na Ilijin zahtjev da se odluče oko toga koji je pravi Bog?

Kako se Ilija ruga baalovim prorocima?

Što se želi naglasiti omjerom broja baalovih proroka u odnosu na proroka Boga Jahve?

U koje doba dana je Ilija prinio svoju žrtvu?

Opiši u kakvom raspoloženju su ljudi nakon što Ilija prinese žrtvu?

Aktualizacija

Učenici u paru izvlače jednu od ponuđenih kartica i vode debatu tako da jedan učenik daje argumente za sličicu s desna, s drugi za sličicu s lijeva.

Par koji želi može debatu izreći pred razredom koji onda glasa tko je imao bolje argumente i tko je pobijedio u raspravi.





